Til høj musik gik starten til årets første Royal Run tirsdag i Øster Brønderslev.

Tyvstarten er gået for årets Royal Run. På plejehjemmet Elmehøj i Øster Brønderslev har de nemlig tirsdag taget forskud på årets Royal Run lidt under en uge før starten går i resten af landet. Til høj musik og skønsang fra beboerne gik plejehjemmets personale og beboere en rute rundt om plejecentret. Ruten er lidt kortere, end den rute resten af landet skal ud på om en uge, og så var der også lagt nogle alternative pit-stops ind på ruten, som nok heller ikke indgår i den lidt mere officelle rute på mandag. Fællessang og dans På de forskellige pit-stops var der opsat spil, som beboerne kunne prøve kræfter med på deres tur rundt om plejecenteret. Og selvfølgelig blev der også talt omgange, så der var styr på regnskabet, inden dettte års første Royal Run blev afsluttet med pizza og medaljer til alle, der gennemførte. Til lyden af ’Sommer og Sol’ fortsatte Royal Run på plejecenteret med fællessang og dans – noget vi nok heller ikke ser fra H.K.H Kronprins Frederik, når han er færdig med sin løbetur i Aalborg på mandag.